La SPAB organitza un nou esdeveniment solidari pel foment de l’adopció animal a les portes de Nadal
2025-07-24

Diumenge que ve 15 de desembre, voluntaris i voluntàries de la Societat Protectora d’Animals de Burjassot (SPAB) tornaran a la Plaça de l’Ajuntament per a celebrar una nova jornada solidària i nadalenca amb la qual continuar promovent l’adopció d’animals abandonats, en unes dates especialment sensibles en matèria d’abandons.

De 10 h a 15 h, la SPAB farà el seu desplegament solidari en la plaça, on els visitants que s’acosten trobaran, en diverses parades, articles com a samarretes, tasses, bosses “tote bag”, llibres o joguets, entre altres coses. També hi haurà disponible loteria de la SPAB per al sorteig de Nadal i calendaris de 2025.

Tots els fons que la SPAB obtinga amb aquestes vendes solidàries seran destinats a cura dels animals dels quals l’entitat es fa càrrec càrrec per estar en estat d’abandó. A més, els voluntaris i voluntàries de la SPAB arreplegaran tots els articles i productes per a l’alimentació, la higiene i la neteja dels animals amb els quals la ciutadania vulga contribuir. La SPAB oferirà així mateix als visitants informació sobre adopcions, cases d’acolliment o què fer per a convertir-se en soci o sòcia de la SPAB.

La SPAB té dos telèfons de contacte que són 655 685 859 / 675 74 07 32, així com una adreça de correu electrònic: protectoraburjassot@gmail.com.